A BIZOTTSÁG 1665/2006/EK RENDELETE
(2006. november 6.)
a húsban előforduló Trichinella hatósági vizsgálatára vonatkozó különös szabályok megállapításáról szóló 2075/2005/EK rendelet módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i 854/2004/EK európai parlamenti és tanácsi rendeletre (1) és különösen annak 16. cikkére,
mivel:
(1)
A 854/2004/EK rendelet megállapítja az emberi fogyasztásra szánt állati eredetű termékek hatósági ellenőrzésének megszervezésére, különösen az állat-egészségügyi jelölésre vonatkozó különleges szabályokat.
(2)
A húsban előforduló trichinella hatósági vizsgálatára vonatkozó különös szabályok megállapításáról szóló, 2005. december 5-i 2075/2005/EK bizottsági rendelet (2) általában nem engedélyezi, hogy a házi sertés húsa elhagyja a vágóhidat azelőtt, hogy a trichinella-vizsgálat eredményeit nem közölték a hatósági állatorvossal. A 2075/2005/EK rendelet bizonyos szigorú feltételek mellett azonban az eredmények rendelkezésre állása előtt engedélyezi az állat-egészségügyi jelölés felhelyezését és a hús elszállítását. Ilyen körülmények között a hatáskörrel rendelkező hatóságnak igazolnia kell, hogy a kibocsátott hús mindvégig nyomon követhető.
(3)
A 2075/2005/EK rendeletet ezért ennek megfelelően módosítani kell.
(4)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 2075/2005/EK rendelet 4. cikkének (3) bekezdése helyébe a következő rendelkezés lép:
„(3) Amennyiben van azt biztosító eljárás a vágóhídon, hogy a megvizsgált állati testek egyik része sem hagyhatja el az üzemet mindaddig, amíg a trichinella-vizsgálat eredménye negatívnak nem bizonyul, és az eljárást a hatáskörrel rendelkező hatóság formálisan jóváhagyta, vagy ha a 2. cikk (2) bekezdésének b) pontjában előírt eltérés alkalmazható, a 854/2004/EK rendelet 5. cikke (2) bekezdésében előírt állat-egészségügyi jelölés a trichinella-vizsgálat eredményeinek rendelkezésre állása előtt felhelyezhető.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. november 6-án.